AGE บวกกว่า 4% นิวไฮในรอบ 9 เดือน โบรกฯ แนะซื้อ ลุ้นแตะเป้า 2.35 บาท
AGE บวกกว่า 4% นิวไฮในรอบ 9 เดือน ล่าสุด ณ เวลา 11.31 น. อยู่ที่ 1.76 บาท บวก 0.07 บาท หรือ 4.14% สูงสุดที่ 1.78 บาท ต่ำสุดที่ 1.71 บาท ด้วยมูลค่าซื้อขาย 25.07 ล้านบาท ด้าน โบรกฯ แนะซื้อ ลุ้นแตะเป้า 2.35 บาท คาดกำไร Q3/60 หลังคู่แข่งทางธุรกิจลดลง
3 พ.ย. 2560

ผู้สื่อข่าวรายงานว่า ราคาหุ้น บริษัท เอเชีย กรีน เอนเนอจี จำกัด (มหาชน) หรือ AGE ล่าสุด ณ เวลา 11.31 น. อยู่ที่ 1.76 บาท บวก 0.07 บาท หรือ 4.14% สูงสุดที่ 1.78 บาท ต่ำสุดที่ 1.71 บาท ด้วยมูลค่าซื้อขาย 25.07 ล้านบาท ขณะที่ดัชนีตลาดหุ้นไทยโดยรวมลบ 0.05%

ทั้งนี้ ราคาหุ้น AGE ปรับตัวขึ้นสูงสุดในรอบ 9 เดือน นับตั้งแต่ราคาหุ้นอยู่ที่ 1.77 บาท เมื่อวันที่ 1 ก.พ.60
ด้าน บล.โกลเบล็ก ระบุในบทวิเคราะห์ แนะนำ “ซื้อ” AGE ให้ราคาเป้าหมาย 2.35 บาทต่อหุ้น โดยปัจจุบันมีหลายประเด็นบวกหนุนผลกำไรให้เติบโตก้าวกระโดดทั้งในระยะสั้น และในปีหน้า จากการประสบปัญหาด้านสภาพคล่องของคู่แข่ง อย่าง บริษัท เอ็นเนอร์ยี่ เอิร์ธ จำกัด (มหาชน) หรือ EARTH ที่มีปริมาณการจำหน่าย (ภายในประเทศ) ที่ใกล้เคียงกัน ส่งผลให้การดำเนินงานหยุดชะงัก
รวมทั้งความต้องการถ่านหินในประเทศเพื่อนบ้าน โดยเฉพาะ เวียดนาม ซึ่งมีการปรับนโยบายจากภาครัฐบาล ไปเน้นด้านการนำเข้า และรุกตลาดจีน ซึ่งเป็นประเทศที่มีการ Consumption ถ่านหินมากสุดในโลก โดยการร่วมทุนกับบริษัทในพื้นที่
โดยในงวดไตรมาส 3/60 คาดว่าการจำหน่ายถ่านหินภายในประเทศจะเป็นตัวผลักดันยอดขายหลัก จากการหายไปของ EARTH ซึ่งจะช่วยหนุนปริมาณการจำหน่ายหินในระยะสั้นให้เพิ่มขึ้นอย่างน้อย 20 – 30% จากระดับปกติ (ช่วงครึ่วปีแรกปี 60อยู่ที่ราว 1 – 1.1 ล้านตัน) (หากพิจารณาว่า ปริมาณการจำหน่ายของ EARTH มีขนาดใกล้เคียงกับ AGE และมีการแบ่งปริมาณความต้องการถ่านหินส่วนเกินในตลาดแก่ผู้ประกอบการรายอื่นอีกราว 2 – 3 ราย) เนื่องจากผู้ซื้อถ่านหินมีธรรมชาติการใช้งานอยู่ตลอดเวลา
ดังนั้นจึงต้องทำการ Restocking แบบฉับพลันเมื่อ Supplier รายหลักหายไป เพื่อป้องกันความเสี่ยงเรื่องสายการผลิตหยุดชะงัก กอปรกับ การนำเข้าถ่านหินของไทยซึ่งเป็น 1 ในตัวชี้วัดปริมาณการนำเข้าและจัดจำหน่ายถ่านหินในประเทศของ AGE ช่วงเดือน ก.ค. – ส.ค. มีการเติบโตถึง 19.3% เทียบช่วงเดียวกันของปีก่อน และ 14.5% เทียบช่วงเดียวกันของปีก่อน ตามลำดับ (รายงานโดยกระทรวงพลังงาน)